Na podlagi 61. člena Zakona o javnih uslužbencih (Uradni list RS, št. 32/25 in 1400/26) in 25. člena Zakona o delovnih razmerjih (Uradni list RS, št. 21/13, 78/13 – popr., 47/15 – ZZSDT, 33/16 – PZ-F, 52/16, 15/17 – odl. US, 22/19 – ZPosS, 81/19, 203/20 – ZIUPOPDVE, 119/21 – ZČmIS-A, 202/21 – odl. US, 15/22, 54/22 – ZUPŠ-1, 114/23, 136/23 – ZIUZDS in 70/25 – ZUTD-I) Ministrstvo za notranje zadeve in javno upravo, Policija, Štefanova ulica 2, 1501 Ljubljana, objavlja strokovno-tehnično delovno mesto za nedoločen čas, in sicer:

poslovni sekretar V-II (šifra DM 73383) v Policijski upravi Koper, Policijski postaji za izravnalne ukrepe Koper.
Kandidat, ki se bo prijavil na prosto delovno mesto, mora izpolnjevati naslednje pogoje:

· srednje tehniško in drugo strokovno izobraževanje/srednja strokovna izobrazba ali srednje splošno izobraževanje/srednja splošna izobrazba,
· najmanj 4 mesece delovnih izkušenj,
· višja raven znanja jezika narodne skupnosti,
· državljanstvo Republike Slovenije s stalnim prebivališčem v Evropski uniji,
· ne sme biti pravnomočno obsojen zaradi naklepnega kaznivega dejanja, ki se preganja po uradni dolžnosti in ne sme biti pravnomočno obsojen zaradi drugega kaznivega dejanja na nepogojno kazen zapora v trajanju več kot tri mesece,

· zoper njega ne sme biti vložena pravnomočna obtožnica zaradi naklepnega kaznivega dejanja, ki se preganja po uradni dolžnosti.

· dostop do tajnih podatkov stopnje "ZAUPNO" (kandidat ga lahko pridobi v okviru izbirnega postopka), 

· da je bil varnostno preverjen v obsegu in na način, kot je določen v Zakonu o organiziranosti in delu v Policiji, in da zanj ne obstaja varnostni zadržek (navedeno se izvede v okviru izbirnega postopka). 
Delovne izkušnje so delovna doba na delovnem mestu, za katero se zahteva ista raven izobrazbe, in čas pripravništva na isti ravni izobrazbe, ne glede na to, ali je bila pogodba o zaposlitvi sklenjena oziroma pripravništvo opravljeno pri istem ali pri drugem delodajalcu. Za delovne izkušnje se štejejo tudi delovne izkušnje, ki jih je oseba pridobila z opravljanjem del na delovnem mestu, za katero se zahteva za eno raven nižja izobrazba, razen pripravništva na takem delovnem mestu. Na delovnem mestu, za katero se zahteva raven izobrazbe, ki je v skladu z zakonom, ki ureja slovensko ogrodje kvalifikacij, uvrščena na 10. raven slovenskega ogrodja kvalifikacij, se za delovne izkušnje štejejo tudi delovne izkušnje, ki jih je oseba pridobila z opravljanjem del na delovnem mestu, za katero se zahteva izobrazba, ki je v skladu z zakonom, ki ureja slovensko ogrodje kvalifikacij, uvrščena na 8. raven slovenskega ogrodja kvalifikacij. Kot delovne izkušnje se upošteva tudi delo brez sklenjene pogodbe o zaposlitvi na enaki stopnji zahtevnosti, kot je delovno mesto, za katero oseba kandidira. Delovne izkušnje se dokazujejo s pogodbo o zaposlitvi oziroma z verodostojno listino, iz katerih sta razvidna obdobje opravljanja in zahtevnost dela ter raven izobrazbe, ki se zahteva za opravljanje tega dela. Delovne izkušnje, ki jih je oseba pridobila v času opravljanja poklicne funkcije v državnih organih ali lokalnih skupnostih, se štejejo za delovne izkušnje, ki jih je oseba pridobila z opravljanjem del na delovnem mestu, za katero se zahteva izobrazba, pridobljena po študijskem programu druge stopnje, oziroma izobrazba, ki ustreza ravni izobrazbe, pridobljene po študijskih programih druge stopnje, in je v skladu z zakonom, ki ureja slovensko ogrodje kvalifikacij, uvrščena na 8. raven slovenskega ogrodja kvalifikacij. 

Poleg posebnih pogojev morajo kandidati izpolnjevati tudi splošne pogoje, ki jih urejajo predpisi s področja delovnega prava. 
Zaželeno je, da ima kandidat znanje urejanja besedila na računalniku.

Naloge delovnega mesta: 

· vodenje in organiziranje administrativno,

· tehničnega poslovanja v enoti,

· pisanje tekstov po navodilu,

· zbiranje in urejanje podatkov,

· vodenje evidence in pripravljanje statističnih podatkov,

· skrb za oskrbo s potrošnim materialom,

· opravljanje drugih nalog s svojega delovnega področja, ki jih naroči nadrejeni,

· koordiniranje poslovnih stikov,

· vodenje evidenc,

· sodelovanje pri internem usklajevanju organizacijskih enot.
Posebnost delovnega mesta: neenakomerni delovni čas (razpored).

Prijava mora vsebovati:

1. izjavo o izpolnjevanju pogoja glede zahtevane izobrazbe, iz katere mora biti razvidna raven in smer izobrazbe, leto pridobitve izobrazbe in ustanova, na kateri je bila izobrazba pridobljena,
2. pisno izjavo kandidata o delovnih izkušnjah, iz katerih je razvidno izpolnjevanje pogoja glede predpisanih delovnih izkušenj z opredelitvijo časa opravljanja dela in zahtevnosti dela glede na raven izobrazbe, ki se zahteva za opravljanje tega dela, 
3. izjavo kandidata, da soglaša z varnostnim preverjanjem v obsegu in na način, kot je določen v Zakonu o organiziranosti in delu v policiji,

4. izjavo kandidata, da:

· je državljan Republike Slovenije s stalnim prebivališčem v Evropski uniji,

· ni bil pravnomočno obsojen zaradi naklepnega kaznivega dejanja, ki se preganja po uradni dolžnosti, in da ni bil obsojen na nepogojno kazen zapora v trajanju več kot tri mesece,

· zoper njega ni vložena pravnomočna obtožnica zaradi naklepnega kaznivega dejanja, ki se preganja po uradni dolžnosti,

5. izjavo, da za namen tega postopka dovoljuje Ministrstvu za notranje zadeve in javno upravo, pridobitev podatkov iz 4. točke iz uradne evidence (v primeru, da kandidat z vpogledom iz uradnih evidenc ne soglaša, mora sam predložiti vsa dokazila).

Zaželeno je, da prijava vsebuje tudi kratek življenjepis, v katerem naj kandidat poleg formalne izobrazbe navede tudi druga znanja, sposobnosti in veščine, ki jih je pridobil.

Strokovna usposobljenost kandidatov se bo presojala na podlagi prijave in priložene dokumentacije, na podlagi razgovora s kandidati oziroma s pomočjo morebitnih drugih metod preverjanja strokovne usposobljenosti kandidatov.
Prednost pri izbiri bodo imeli kandidati s poznavanjem računalniške obdelave podatkov in urejanjem besedila (Word, Excel, Pdf), poznavanjem pisarniškega poslovanja (Lotus notes, ISPP, FIO) ter poznavanjem Uredbe o upravnem poslovanju - ravnanje s spisi in vodenje zbirke dokumentarnega gradiva.
Z izbranim kandidatom bo sklenjena pogodba o zaposlitvi za nedoločen čas s polnim delovnim časom in štirimesečnim poskusnim delom. Izhodiščni plačni razred delovnega mesta je 5. plačni razred, ki na podlagi drugega odstavka 15. člena Zakona o skupnih temeljih sistema plač v javnem sektorju (Uradni list RS, št. 95/24 in 12/26 – ZPPJUFT; v nadaljevanju ZSTSPJS) na dan objave znaša 1.510,69 € bruto mesečno in je usklajen na način iz 3. točke prvega odstavka 101. člena (ZSTSPJS). Izbrani kandidat bo delo opravljal v prostorih Policijske postaje za izravnalne ukrepe Koper, Dragonja 123, Sečovlje, oziroma v drugih uradnih prostorih organa. 

Kandidati pošljejo prijavo preko spletne strani https://kadri.mnz.gov.si/delovna-mesta/ ali v pisni obliki na priloženem obrazcu "Vloga za zaposlitev", v zaprti ovojnici, na naslov MNZJU RS, Štefanova ulica 2, 1501 Ljubljana, z označbo "JO št. 1100-324/2026" na spodnji levi oz. zadnji strani ovojnice, in sicer v roku 8 dni po objavi na spletnem mestu državne uprave GOV.SI in spletni strani Zavoda RS za zaposlovanje. Če je prijava poslana po pošti, se šteje, da je pravočasna, če je oddana na pošto priporočeno najkasneje zadnji dan roka za prijavo. Za pisno obliko prijave se šteje tudi elektronska oblika, poslana na elektronski naslov gp.mnzju@gov.si, pri čemer veljavnost prijave ni pogojena z varnim elektronskim podpisom.

Kandidati bodo o izbiri pisno obveščeni najkasneje v osmih dneh po zaključenem postopku izbire.

Informacije o delovnem področju: Sebastijan Filipčič, komandir PPIU Koper, tel. št. 05 618 13 51 ali 05 618 13 50. 
Informacije o izvedbi javne objave: Tina Mitrović, Urad za organizacijo in kadre, tel. št. 01 428 49 29.
V besedilu javne objave uporabljeni izrazi, zapisani v moški slovnični obliki, so uporabljeni kot nevtralni za moške in ženske. 
